Kastelorizo

Kastelorizo (novogr. Καστελόριζο) alebo Megisti (resp. v staroveku Megisté; starogr. Μεγίστη), tal. Castelrosso, je grécky ostrov. Spolu s neďalekým ostrovčekom Strongyli to je najvýchodnejšie územie Grécka. Geograficky sa zvykne zaraďovať už do Anatólie; leží iba niekoľko kilometrov od pobrežia južnej Anatólie, blízko tureckého mesta Kaş, kam často chodia miestni Gréci. Leží na polceste medzi Rodosom a Antalyou alebo, vo vzťahu ku gréckym ostrovom, medzi Rodosom a Cyprom. Na ostrove žije už len 430 obyvateľov, keďže väčšina sa vysťahovala do Atén alebo do zahraničia. Je súčasťou nomu Dodekanéz. Dejiny Hoci je ostrov Kastelorizo veľmi malý, má veľmi bohatú históriu. Nepretržite je osídlený od neolitu. Asi v 12. storočí pred Kr. sa na ostrove usadili dórski Gréci, ktorí sem prišli z ostrova Rodos. V staroveku sa ostrov nazýval Megisté (starogr. Μεγίστη). Ostrov podliehal Rodosu, ale v 4. storočí sa pravdepodobne osamostatnil, lebo razil vlastné mince. Neskôr ovládli Megisté Rimania a od roku 395 bol súčasťou Byzantskej ríše. V roku 1306 pripadol johanitom, ktorí ovládali aj Rodos. V tejto dobe zmenil meno na Kastelorizo, z talianskych slov castello (kaštieľ) a rosso (červený), teda Castellorosso, pogréčtene Kastelorizo. Od roku 1480 tu vládli Turci, ktorých však čoskoro vyhnali Benátčania. Turci sa ostrova znovu zmocnili až v roku 1659. V 17. storočí počet obyvateľov ostrova Kastelorizo prudko vzrástol, preto sa mnoho obyvateľov vysťahovalo do pobrežných oblastí Anatólie, čím tu posilnili populáciu maloázijských Grékov. Počas gréckej vojny za nezávislosť útočili obyvatelia ostrova Kastelorizo svojimi loďami na turecké flotily, ku Grécku sa však pričlenili až roku 1947, keď získali nezávislosť od Talianov. Vtedy malo Kastelorizo asi 15 000 obyvateľov, ktorí sa počas storočia vysťahovali hlavne do Atén. Kultúra Kastelorizo má bohatý folklór. Známy je bohato zdobený trblietavý ženský kroj. Obyvatelia sú veľmi pobožní a prísne dodržiavajú starobylé tradície, vychádzajúce ešte z byzantských a antických čias. Kastelorizo je známe aj svojimi ľudovými piesňami, najznámejšia z nich je určite pieseň To kastro tis Aspropalias. Iné projekty Commons ponúka multimediálne súbory na tému Kastelorizo Externé odkazy Oficiálny web (po anglicky)